
Kom  til  Kristus 
på  Mormons 
bogs  måde 

af: 

Ældste  Carlos  E.  Asay 

Hvergang  jeg  tænker  på 
Frelseren,  forestiller  jeg 
mig  ham  med  et  venligt  smil  og 
med  »barmhjertighedens  ar- 
me...udstrakt  til«  alle  menne- 
sker. Og  jeg  kan  høre  ham  sige: 
»Kom  til  mig,  da  skal  I  nyde 
frugten  af  livets  træ;  ja,  I  skal 
frit  spise  og  drikke  af  livets 
brød  og  vand«.  (Alma  5:33-34) 

Jesus  af  Nazaret  er  Kristus. 
Jeg  bekræfter  denne  kendsger- 
ning. Han  er  vores  Herre  og 
Frelser;  han  er  vores  »tros  op- 
havsmand og  fuldkommengø- 
rer«.  (Moroni  6:4)  Han  er  »op- 
standelsen og  livet«.  (Joh. 
1 1:25)  Og  hans  navn  er  det 
eneste  hvorved  menneskenes 
børn  kan  opnå  frelse  (Mosiah 
3:17)  Derfor  har  vi  modtaget 
den  smukke  og  guddommelige 
opfordring:  »Kom  derfor  til 
mig  og  bliv  frelst«.  (3.  Nephi 
12:20) 

Spørgsmålet 

Spørgsmålet  er  derfor  ikke, 
om  vi  skulle  komme  til  Kri- 
stus? Det  er  et  givent  og  fast- 
slået behov.  Det  brændende 
spørgsmål  er  snarere:  Hvordan 
kommer  vi  til  Kristus? 


Svaret  på  dette  spørgsmål 
findes  i  Mormons  Bog,  endnu 
et  vidne  om  Jesus  Kristus. 
Nephi  skrev  i  det  han  talte  om 
de  sidste  dage  og  om  den 
kundskab,  der  skulle  gives  ik- 
ke-jøderne:  »...på  den  dag  skal 
de  ...  komme  til  kundskab  om 
deres  Forløser  og  selve  betyd- 
ningen af  hans  lære,  så  de  kan 
vide,  hvorledes  de  skal  kom- 
me til  ham  og  blive  frelst«.  (1. 
Nephi  15:14;) 

Nephi  henviste  til  instruktioner- 
ne i  Mormons  Bog,  som  klart 
viser  vej  til  Kristus. 
Hvordan 

I  Mormons  Bog  finder  vi 
helt  klare  instruktioner,  der  hvis 
vi  følger  dem,  vil  bringe  os 
nærmere  Mesteren  og  den  evi- 
ge glæde,  han  tilbyder.  Disse 
instruktioner  omfatter  blandt 
andet: 

1 .  At  »komme  til  kundskab  om 
(vores)  Forløser  og  selve  betyd- 
ningen af  hans  lære«  (1.  Nephi 
15:14). 

2.  »At  søge  denne  Jesus,  om 
hvem  profeterne  og  apostlene 
har  skrevet«.  (Ether  12:41). 

3.  Ved  at  omvende  os  og  for- 
nægte os  selv  »alt,  hvad  der  er 
ugudeligt«  (Moroni  10:32;  2. 
Nephi  2:10). 

4.  Ved  at  slå  ind  på  den  lige  og 
snævre  sti,  der  fører  gennem 
omvendelsens  og  dåbens  port. 
(2.  Nephi  31:17). 

5.  Ved  at  elske  »Gud  af  hele 
(vores)  magt,  sind  og  styrke«, 
(moroni  10:32). 

6.  Ved  at  »holde  Faderens  be- 
falinger«. (2.  Nephi  31:10). 

7.  Ved  at  følge  Kristus  og  ved 
at  »gør(e)  de  ting,  som  I  har  set 
(ham)  gøre«  og  ved  at  »udfø- 
r(e)  retfærdigheds  gerninger«. 
(2.  Nephi  31:12,  Alma  5:35). 

8.  Ved  at  give  »hele  (vores)  sjæl 
som  et  offer  til  ham«.  (Omni 
1:26). 

9.  Ved  at  »vedbliv(e)  i  faste  og 
bøn«.  (Omni  1:26). 

10.  Ved  at  »advare,  forklare, 
formane,  lære  og  indbyde  alle 
til  at  komme  til  Kristus«.  (L&P 
20:59). 

1 1.  Ved  at  komme  til  Kristus 
»af  hele  hjertet«.  (Jakob  6:5). 


12.  Ved  at  »stræbe  frem- 
ad...samt  holder  ud  til  enden«. 
(2.  Nephi  31:20). 

Ja,  hvert  eneste  skriftsted  vi 
læser,  hver  gang  vi  omvender 
os,  hver  befaling  vi  overholder, 
hver  pagt  vi  holder,  hver  en 
bøn  vi  fremsiger,  hver  en  kærlig 
gerning,  hver  gang  vi  bærer 
vidnesbyrd,  hver  en  retfærdig 
gerning  bringer  os  et  skridt 
nærmere  Kristus. 
Beredt  eller  ej 

Nogle  mennesker  har  taget 
imod  den  guddommelige  op- 
fordring og  forsøger  at  komme 
til  Kristus.  Andre  afviser  hans 
opfordring  og  vender  sig  bort. 
Men  dagen  vil  komme  da  alle 
skal  stå  foran  Kristus,  hvaden- 
ten de  er  beredte  eller  ej  for  at 
blive  dømt. 


Kære  søstre! 

Vi  er  meget  glade  for  det 
privilegium,  vi  har  ved  at 
være  medlemmer  af  hovedbe- 
styrelsen for  kirkens  tre  kvinde- 
organisationer, så  vi  hver  må- 
ned kan  bidrage  med  et  par 
ideer  til  Hjælpeforeningen,  Un- 
ge Piger  og  Primary.  Når  vi  rej- 


Må  vi  forberede  os  til  denne 
regnskabets  dag  ved  at  komme 
nærmere  til  Kristus  hver  dag  vi 
lever.  Må  vi  studere  Mormons 
Bog  og  følge  de  anvisninger  der 
gives  af  Gud,  så  vi  en  dag  kan 
sige: 

»Og  jeg  går  snart  til  mit  hvi- 
lested, som  er  hos  min  Forlø- 
ser; thi  jeg  ved,  at  i  ham  skal 
jeg  hvile.  Og  jeg  glæder  mig  til 
den  dag,  da  min  dødelighed 
skal  iføre  sig  udødelighed,  og 
jeg  skal  stå  for  ham.  Da  skal 
jeg  med  glæde  se  hans  åsyn,  og 
han  vil  sige  til  mig:  Kom  til 
mig,  du  velsignede,  der  er  et 
sted  beredt  for  dig  i  min  Faders 
hus.  Amen«.  (Enos  27).  □ 


ser  rundt  i  de  forskellige  stave  i 
Europa,  lægger  vi  hele  tiden 
mærke  til  det  fine  arbejde  som 
udføres,  til  den  gode  vilje  til  ik- 
ke at  miste  vort  mål  af  syne, 
selv  om  forholdende  kan  være 
vanskelige,  til  de  store  anstren- 
gelser der  gøres  for  at  tilpasse 


Fra  det  europæiske  områdes 
hovedbestyrelsesmedlemmer 


■  ■ 


Det  europæiske  områdes  hovedbestyrelsesmedlemmer  fra  venstre  str. 
Ringger,  str.  Asay  og  str.  Lasater. 


programmerne  efter  søstrenes 
og  børnenes  behov.  Denne  til- 
pasning er  nødvendig  på  grund 
af  sprog  og  kulturer.  Hvorfor 
tillader  Herren,  at  vi  har  sådan- 
ne problemer?  Hvad  er  formå- 
let med  dem? 

Da  Babelstårnet  blev  bygget, 
blev  sprogene  forvirret,  men 
Herren  gjorde  det  af  en  ganske 
særlig  grund.  1  Det  Gamle  Te- 
stamente, 1  Mosebog,  kapitel 
1  i,  læser  vi  følgende  om  dette: 

»Hele  menneskeheden  havde 
ét  tungemål  og  det  samme 
sprog.  Da  sagde  de  til  hveran- 
dre: 'Kom,  lad  os  bygge  en  by 
og  et  tårn,  hvis  top  når  til  him- 
melen, og  SKABE  OS  ET 
NAVN,  for  at  vi  ikke  skal  spre- 
des ud  over  hele  jorden.'  Men 
Herren  sagde:  'Se,  de  er  ét  folk 
og  har  alle  ét  tungemål;  og  når 
de  nu  først  er  begyndt  således, 
er  intet,  som  de  sætter  sig  for, 
umuligt  for  dem;  lad  os  derfor 
stige  ned  og  forvirre  deres  tun- 
gemål der . . .'« 

Allerede  i  begyndelsen  måtte 
Herren  gribe  ind,  på  grund  af 
dygtige  menneskers  stræbsom- 
hed. På  grund  af  dette  mistede 
menneskene  deres  samhørig- 
hed, og  de  blev  spredt  rundt 
omkring.  Lige  siden  har  de  for- 
skellige sprog  været  en  hin- 
dring, som  har  skabt  store  van- 
skeligheder for  alle  mennesker 
og  ligeledes  for  vores  kirke.  Tag 
for  eksempel  ordet  »unity«  - 
det  ord,  som  vi  gerne  vil  be- 
skæftige os  med  i  dag.  Det  ly- 
der helt  forskelligt  på  de  europ- 
æiske sprog:  »Einigkeit,  unione, 
union,  uniade,  eensgezindheid, 
enighed,  ykseys,  enighet,  uni- 
ty.« 

Men  vor  himmelske  Fader 
ønsker,  at  vi  skal  være  forene- 
de, trods  vores  forskellige 
sprog,  nationalitet  og  kultur. 
Vor  Frelsers  lærdomme  hjælper 
os  til  at  se  denne  enhed  og  til  at 
udvikle  vort  fælles  religiøse  og 
åndelige  ståsted.  Vi  skal  dog 
bestræbe  os  på  »ikke  at  skabe 
os  et  navn«,  men  at  gøre  alting 
til  vor  skabers  ære  og  til  gavn 
for  vore  medmennesker.  Vi  bi- 
drager til  enheden  gennem  det 
arbejde  vi  udfører  i  vores  stave 


og  ward.  Hjælpeorganisationer- 
ne, som  ledes  af  vore  søstre, 
spiller  en  vigtig  rolle  i  denne 
sag.  Vi  er  præstedømmelærer- 
nes partnere  og  arbejder  sam- 
men med  dem  for  en  fælles  sag. 
Præsident  Spencer  W.  Kimball 
sagde  til  søstrene: 

»Vi  ønsker  ikke  at  vore 
SDH-kvinder  skal  være  tavse 
eller  begrænsede  partnere  i 
denne  evige  opgave.  Vær  venlig 
at  bidrage  som  fuldgyldige 
partnere.« 

Ensign,  nov.  1978,  s.  106. 

Enhver  hjælpeorganisations 
styrke  -  det  være  sig  Hjælpefo- 
reningen, Unge  Piger  og  Prima- 
ry -  bygger  på  to  egenskaber: 

1 .  Organisationens  egen  styrke 
og  magt 

2.  Evnen  til  at  samarbejde  med 
andre  hjælpeorganisationer,  til 
at  se  deres  betydning,  styrke 
dem  og  få  dem  til  at  vokse  og 
udvikle  sig. 

Vi  vil  forsøge  at  klarlægge 
dette  princip  ved  hjælp  af  en 
enkel  tegning.  Nedenstående  tre 
ringe  repræsenterer  de  tre  orga- 
nisationer: 


På  denne  opstilling  er  der  in- 
gen antydning  af  nogen  forbin- 
delse og  dermed  heller  ingen 
enhed.  Vi  risikerer  at  blive  kon- 
kurrenter i  stedet  for  kolleger. 
Arbejdet  og  kaldelserne  er  i  sig 
selv  intet  endemål  eller  noget 
grundlag  for  personlig  succes. 
Intet  menneske  er  en  øde  ø  el- 
ler sig  selv  nok,  siger  vi.  Det 
gælder  ikke  alene  mennesker 
men  lige  såvel  organisationer. 

Hvordan  skal  vi  anbringe 
ringene,  så  der  skabes  enhed? 


Det  skraverede  område  angi- 
ver det  punkt,  hvor  de  tre  orga- 
nisationer danner  en  enhed. 
Dette  område  repræsenterer 
også  det  fælles  mål,  de  stræber 
efter  at  nå:  At  styrke  søstrenes, 
de  unge  pigers  og  børnenes  vid- 
nesbyrd og  at  hjælpe  dem  tilba- 
ge til  deres  himmelske  Fader. 
Enhver  pige  i  primary  vil  for- 
håbentlig en  dag  rykke  op  til 
Unge  Piger  og,  når  de  bliver  1 8 
år,  tilslutte  sig  Hjælpeforenin- 
gen. Men  det  er  ikke  enden  på 
denne  cyklus.  Mange  søstre  i 
Hjælpeforeningen  er  mødre  og 
vil  sende  deres  børn  til  Prima- 
ry. Derfor  er  det  meget  vigtigt 
at  samarbejde,  støtte  hinanden, 
forstå  hinanden  og  at  lære  hin- 
anden bedre  at  kende. 

Vi  kan  ikke  opnå  succes  ale- 
ne, men  hvis  vi  samarbejder, 
har  vi  fået  løfte  om  styrke,  mod 
og  selvtillid,  selv  i  vanskelige  si- 
tuationer. Paulus  talte  om  den- 
ne enhed  i  sit  brev  til  Efeserne: 


»Så  formaner  da  jeg,  den 
fangne  i  Herren,  jer  til  at  van- 
dre det  kald  værdigt,  hvormed 
I  blev  kaldede,  med  al  ydmyg- 
hed og  sagtmodighed,  med 
langmodighed,  så  I  bærer  over 
med  hverandre  i  kærlighed  og 
stræber  efter  at  bevare  Åndens 
enhed  i  fredens  bånd.«  (Efeser- 
ne 4:1-2). 

Udover  den  fred  og  enhed, 
vi  bør  tilføre  verden,  så  ønsker 
vi  jer  vor  himmelske  Faders 
velsignelser.  □ 
Med  venlig  hilsen 
Colleen  Asay 
Helene  Ringger 
Marilyn  Lasater. 


Brochure 
om  pornografi 

Kirken  har  for  nylig  udgivet 
en  pjece  med  titlen:  »Jesu 
Kristi  Kirke  af  Sidste  Dages 
Helliges  ledere  udtaler  sig  om 
pornografi«.  Der  er  to  grunde 
til,  at  den  er  skrevet:  (1)  For  at 
fastslå  kirkens  indstilling  til  et 
af  de  værste  onder  i  vor  tid,  og 
(2)  for  at  advare  medlemmerne 
imod  at  engagere  sig  i  umorali- 
tet, som  kan  ødelægge  det  nor- 
male og  hellige  forhold  mellem 
mand  og  kvinde. 

Det  europæiske  områdepræ- 
sidentskab har  for  nylig  ud- 
sendt et  brev  til  alle  præste- 
dømmets ledere  i  det  europæi- 
ske område,  hvor  de  bekendtg- 
jorde at  denne  pjece  fandtes  og 
bad  sidste  dages  hellige  om  at 
sørge  for,  at  » . . .  vogte  dem  og 
deres  TANKER,  deres  ord  og 
deres  gerninger,  og  passe  på  at 
de  overholder  Guds  bud  ...  for 
vores  ORD  vil  fordømme  os, 
ja,  alle  vore  gerninger  vil  for- 
dømme os  ...  og  vore  TAN- 
KER vil  ligeledes  fordømme 
os«.  (Mosiah  4:30  og  Alma 
12:14  -  fremhævelse  tilføjet). 
Pjecen  fås  gratis  gennem  jeres 
biskop  eller  grenspræsident.  □ 
(Redaktionen) 

Forretningslokalet  som  blev  besøgt  af  omkring  900  mennesker 


De  sidste  dages 
hellige  i  Odense 
udstiller  i 
indkøbscenter 

Jeg  havde  i  længere  tid  gået 
og  kigget  mig  en  forretning 
ud,  som  stod  tom  i  Center  Øst, 
fortæller  informationsformidler 
Nordby  Larsen  fra  Odense  1. 
ward.  I  oktober  spurgte  jeg  så 
centrets  marketingschef  om  det 
var  muligt,  at  jeg  måtte  benytte 
dette  lokale  til  en  udstilling  om 
vores  kirke,  hvilket  jeg  så  fik 
lov  til. 

I  løbet  af  kort  tid  fik  br. 
Nordby  Larsen  bistået  af  med- 
lemmer fra  de  to  wards  i 
Odense  stillet  en  udstilling  på 
benene,  der  med  plancher,  bø- 
ger og  film  fortalte  om  Mor- 
mons Bog,  genoprettelsen  og 
Jesus  Kristus. 

I  den  uge  udstillingen  varede 
blev  den  set  af  omkring  400 
mennesker.  Og  i  den  forbindel- 
se blev  der  uddelt  adskillige 
brochurer  og  eksemplarer  af 


Mormons  Bog. 

I  forbindelse  med  udstillin- 
gen havde  Odense  wardene  in- 
viteret mormonfolkedanserne 
fra  Københavns  Stav  til  at 
komme  over  og  danse  både  i 
Center  Øst  samt  i  Rosengårds- 
centeret.  Forud  for  danseopvi- 
sningerne, der  fik  folk  på  ind- 
køb i  de  to  centre  til  at  stimle 
sammen  i  hundredetal  var  gået 
en  stor  to-siders  artikel  om 
danserne  i  Center  Øst-avisen, 


der  udkommer  i  22.200  eksem- 
plarer. 

»Som  man  stod  der  og  så 
danserne,  fik  man  en  klump  i 
halsen  over  de  mange  rosende 
ord,  man  hørte  fra  de  mange 
tilskuere,  jo  det  var  sandelig 
100  procents  PR,  der  her  var 
fremme  i  dagens  lys«,  slutter 
initiativtageren  til  hele  dette 
flotte  projekt  br.  Nordby  Lar- 
sen. □ 

Carsten  Gram. 


Knud  Edsberg  blev  bedt  om  at 
male  profeten  mens  han  opholdt 
sig  i  Salt  Lake  City. 


Profeten 
poserer  for 
dansk  maler 

Efter  at  br.  Knud  Edsberg 
fra  Slagelse  gren  i  nogen 
tid  havde  stået  øverst  på  kir- 
kens liste  over  malere,  der  var 
kvalificerede  til  at  male  profe- 
ten, blev  han  i  november  kon- 
taktet og  bedt  om  at  male  et 
portræt  af  profeten. 

Den  14.  december  1988  på- 
begyndte br.  Edsberg  portrættet 
af  profeten,  som  han  fuldendte 
omkring  3  uger  senere. 

Br.  Knud  Edsberg,  der  forny- 
lig holdt  50  års  jubilæum  som 
kunstmaler,  kom  i  1926  i  lære 
hos  Herman  Wedel,  senere  gik 
han  på  kunstakademiet  og  er 
især  kendt  for  sine  mange  og 
smukke  billeder  af  den  danske 
natur.  Mindre  kendt  er  det  nok 
at  br.  Knud  Edsberg  igennem 
tiden  har  malet  mangfoldige 
portrætter  af  borgmestre  og  er- 
hvervsledere. 

De  fleste  sidste  dages  hellige 
kender  sikkert  br.  Knud  Eds- 
berg fra  hans  morsomme  og 
lærerige  bøg  »Jamen,  Gud  er  jo 
en  mand«.D 

Carsten  Gram. 

90-årig  husker 
kirkens 
første  tid 
i  Skive 


En  søndag  på  Amager  trækker  fuldt 
hus  i  Fredericia 


Fredag  d.  1 8.  nov.  opførte 
man  i  Fredericia  Ward 
syngespillet  »En  søndag  på 
Amager«. 

Forud  for  denne  aften  lå  et 
meget  stort  arbejde  med  mange 
prøver,  og  mange  brødre  og  sø- 
stre i  wardet  har  været  involve- 
ret i  forberedelserne  til  denne 
aften.  Nål  og  tråd  har  været 
flittigt  brugt  til  fremstillingen  af 
de  meget  fine  dragter,  og  ham- 
mer og  sav  har  været  brugt  til 
fremstilling  af  kulisser.  Dette 
samt  alt  det  andet  som  f.eks. 
dekoration,  udsmykning  o.a. 
blev  udført  af  wardets  medlem- 
mer, som  enstemmigt  siger,  at 
de  har  haft  en  pragtfuld  tid 
sammen. 

Instruktør  og  arrangør  af 
stykket  var  bror  Erling  Ander- 
sen, som  tilmed  selv  havde  en 
af  hovedrollerne  (den  forsmåe- 
de bejler)  som  han  spillede  bril- 


liant  til  stor  morskab  for  både 
publikum  og  medspillere.  Men 
alle,  både  hovedroller  og  birol- 
ler, blev  spillet  rigtig  godt.  Tilli- 
ge var  det  en  nydelse  at  se  og 
høre  de  to  »søstre«  i  stykket,  de 
har  begge  smukke  sangstem- 
mer; men  alle  med  sangroller 
klarede  det  flot  ledsaget  af  et 
dygtigt  udført  klaverakkompag- 
nement. 

I  rollen  som  ungdom  på 
Amager  kunne  man  se  missio- 
nærerne i  knæbukser  og  strik- 
ket hue  gå  og  synge  »i  måne- 
skin« med  deres  karakteristiske 
»amar'kanske«  accent.  Det  var 
sjovt  at  se  og  høre  dem  i  denne 
rolle,  noget  anderledes  end  vi 
plejer  at  se  dem,  men  det  lød 
smukt. 

Handlingen  gik  sin  gang  og 
skuespillerne  gav  alle  en  god 
præstation.  Selvfølgelig  var  der 
ind  imellem  de  uundgåelige 


»kunstpauser«,  f.eks.  da  en  af 
skuespillerne  måtte  bede  suflø- 
sen  om  at  tale  højere.  Men  det 
var  altsammen  kun  med  til  at 
gøre  det  hele  endnu  mere  for- 
nøjeligt. 

Efter  forestillingen  var  der  en 
velfortjent  buket  blomster  til  de 
medvirkende. 

Og  som  det  sig  hør  og  bør  i 
en  »mormonkirke«  var  der  ef- 
ter forestillingen  forfriskninger 
tilberedt  med  stor  omhu  af  sø- 
strene. Et  bord  fuld  af  lækre  sa- 
ger lige  fra  Ris  a'la  Mande  til 
sukkerfri  kage...  en  dejlig  afslut- 
ning på  en  god  og  positiv  aften. 

Tilstede  ved  »premieren«  var 
ca.  150  medlemmer  og  venner; 
også  fra  andre  wards  var  der 
mange,  der  havde  taget  turen  til 
Fredericia  denne  aften.  □ 

E.N. 


Søster  Kristine  Pedersen  fra 
Skive  gren,  som  fornylig 
fyldte  90  år,  er  sandsynligvis  en 
af  de  ældste  sidste  dages  hellige 
i  Danmark.  Søster  Kristine  Pe- 
dersen fortæller,  at  hun  blev 
medlem  af  Jesu  Kristi  Kirke  i 
1952,  dengang  blev  møderne 
holdt  af  missionærerne  i  et  lille 
lokale  i  Tinggade,  med  kun 
ganske  få  medlemmer. 

I  alle  årene  siden  har  str. 
Kristine  Pedersen  virket  trofast 
i  forskellige  kaldelser  i  kirken 
bl.a.  som  primarypræsidentinde 
og  som  hjælpeforeningspræsi- 
dentinde.  Hun  husker  dengang, 
man  begyndte  at  bygge  kirke- 
bygningen i  Vesterled,  hun 
kunne  fra  sit  køkkenvindue  føl- 
ge med  i,  hvorledes  arbejdet 
skred  frem.  Str.  Kristine  Peder- 
sen siger  om  sit  liv  i  kirken: 
»Den  har  været  hele  mit  liv,  og 
givet  mig  så  meget  glæde«.  □ 
Birgit  Andersen. 


Søster  Kristine  Pedersen  huskes 
af  utallige  missionærer. 

Salgschef  Bent  Jensen  fra  Westcon  modtog  et  eksemplar  af  »Den  genoprettede  Kirke«  samt  et  eksemplar  af 
Mormons  Bog. 


Kirkens  tidligste  historie  på  video 
-  en  stor  succes 


Westcon  et  privat  videosel- 
skab, der  sælger  indspil- 
lede videokassetter  i  de  store 
supermarkedskæder  har  i  de 
sidste  par  måneder  solgt  om- 
kring 2.000  til  2.500  eksempla- 
rer af  videofilmen  »Den  lange 
rejse«.  Og  vi  er  lang  fra  færdige 
med  at  sælge  kassetter  af  den 
film,  fortæller  Bent  Jensen,  der 
er  salgschef  for  Westcon  her  i 
Danmark. 

Filmen  følger  hovedsagelig 
Brigham  Young  fra  han  i  Kirt- 
land  træffer  profeten  Joseph 
Smith  og  til  han  dør  i  Utah. 
Undervejs  skildrer  filmen  dog 
også  flere  af  de  trængsler  Jo- 
seph Smith  kom  ud  for. 

På  et  møde  mellem  kirkens 
informationschef  Jens  Kristof- 
fersen og  Bent  Jensen,  udtrykte 
Bent  Jensen  glæde  over  at  man 


på  denne  måde  kunne  være 
med  til  at  udbrede  kendskabet 
til  kirken. 

Bent  Jensen  og  Westcon  er 
allerede  godt  bekendt  med  Jesu 
Kristi  Kirke  af  Sidste  Dages 
Hellige  eftersom  de  i  en  lang 
periode  har  solgt  videokassetter 
til  Distributionscenteret. 

Salgschef  Bent  Jensen  har 
tidligere  været  i  kontakt  med 
missionærerne,  men  uden  at 
der  kom  noget  ud  af  det.  »Fil- 
men har  givet  mig  lyst  til  at 
sætte  mig  lidt  mere  ind  i  hvad 
kirken  egentlig  står  for,  selvom 
jeg  nok  er  ligesom  de  fleste 
danskere  -  ikke  meget  religiøs«, 
fortæller  Bent  Jensen,  i  forbin- 
delse med  at  regionens  infor- 
mationschef Jens  Kristoffersen, 
på  kirkens  vegne  gav  Bent  Jen- 
sen et  eksemplar  af  »Den  gen- 


oprettede Kirke«  og  Mormons 
Bog. 

Filmen  »Den  lange  rejse«  er 
fremstillet  af  mormoner  og  vi- 
deorettighederne for  Skandina- 
vien er  så  senere  solgt  til  West- 
con, og  har  som  sådan  intet 
med  kirkens  øvrige  videofilm 
at  gøre.  »Men  vi  er  utroligt  gla- 
de for  at  så  mange  danskere 
har  set  denne  film,  der  på  ud- 
mærket vis  giver  et  indtryk  af 
vores  tidligste  historie«,  slutter 
regionens  informationschef 
Jens  Kristoffersen.  □ 

Carsten  Gram 


Ny  kaldelse 


Karl  Ove  Ilskov  Nieben  er  blevet 
kaldet  som  repræsentant  til  den 
europæiske  spejderkomité. 


Den  17.  sept.  1988  blev 
Karl  Ove  Ilskov  Nielsen, 
Odense  1 .  ward,  kaldet  som 
Danmarks  repræsentant  i  AP's 
Europæiske  spejderkomité. 

Kaldelsen  betyder  at  Karl 
Ove  Ilskov  Nielsen  skal  arbejde 
for  at  fremme  spejderprogram- 
met i  Det  Aronske  Præstedøm- 
me og  for  de  store  Primary- 
drenge i  begge  de  to  danske 
stave  og  skal  være  AP  spejder- 
nes talerør  udadtil  i  forbindelse 
med  eventuel  samarbejde  med 
Det  Danske  Spejderkorps. 

Som  medlem  af  den  Europ- 
æiske komité,  vil  br.  Ilskov  væ- 
re Danmarks  aktive  deltager  i 
planlægningen  af  det  kommen- 
de års  store  sommerlejr  for  hele 
Europa,  som  afholdes  i  Vest- 
tyskland i  dagene  27.  juli  -  4. 
august  1989.  □ 
(Redaktionen) 

Månedens 
spørgsmål: 

Hvornår  blev  den  første 
hjælpeforening  oprettet 
i  Danmark? 

Se  svaret  på  side  XII 

Kirkens 
genealogiske 
computer- 
program 
populært  blandt 
slægtsforskere 


Sammenslutningen  af  slægts- 
historiske  foreninger  i  Dan- 
mark afholdt  i  weekenden  fra 
den  7.  til  den  9.  oktober  kursus 
på  Båring  højskole  på  Fyn. 
Kursets  tema  »Mobilitet  i  Dan- 
marks befolkning  med  eksem- 
pler fra  17.-19.  århundrede« 
blev  belyst  ved  6  forskellige, 
virkeligt  interessante  foredrag. 
Imellem  foredragene  havde 
man  mulighed  for  at  hygge  sig 
og  tale  med  nogle  af  de  ca.  80 
deltagere,  som  alle  var  meget 
interesseret  i  slægtsforskning. 
Desuden  kunne  man  konsulte- 
re spørgecentralen,  hvor  man 
kunne  få  svar  på  sine  spørgs- 
mål, få  inspiration  og  oplysning 
og  høre  om  andres  erfaringer. 

Kirken  havde  fået  stillet  et 
stort  klasseværelse  til  rådighed 
hvor  forskellige  sider  af  kirkens 
slægtshistoriske  arbejde  blev 
belyst.  Der  var  mulighed  for  at 
finde  en  forfader  der  var  ud- 
vandret til  Amerika  i  det  19. 
århundrede,  man  kunne  se 
skibslister  over  udvandrerne  i 
1 800-tallet,  og  man  kunne  stu- 
dere kirkens  International  Ge- 
nealogical  Index  (IGI),  og  se 
om  der  var  udført  tempelordi- 
nanser  for  nogle  af  ens  forfæ- 
dre, eller  blot  finde  nye  oplys- 
ninger om  nogle  af  dem,  som 
er  gået  forud.  Der  var  mange 
muligheder  for  at  finde  oplys- 
ninger på  en  lidt  anden  måde 
end  slægtsforskere  ellers  er  vant 
til,  og  der  var  ivrig  tilstrømning 
og  masser  af  aktivitet.  Mange 
af  registraturerne  fra  slægtshi- 
storisk  center  var  medbragt,  og 


kursets  deltagere  havde  mulig- 
hed for  selv  at  gøre  et  forsøg  og 
finde  deres  egne  slægtninge 
med  vejledning  og  hjælp  fra 
nogle  af  slægtshistorisk  centers 
specialister.  Desuden  blev  kir- 
kens computerprogram  for 
slægtsforskning  (Personal  Ans- 
cestral  File)  demonstreret.  Selv 
om  det  er  et  program,  som  er 
lavet  med  henblik  på  kirkens 
medlemmer  og  deres  slægtshi- 
storiske oplysninger,  så  er  det 
meget  populært  blandt  slægts- 
forskere, som  ikke  er  medlem- 
mer af  kirken. 

Det  var  en  dejlig  weekend 
sammen  med  så  mange,  hvis 
store  interesse  også  var  slægts- 
forskning. Det  er  dejligt  at  se  at 
kirken  nyder  så  stor  respekt  og 
at  den  virkelig  kan  bidrage  ikke 
alene  til  os  selv,  men  også  til 
andre  på  et  område  der  er  så 
vigtigt  som  slægtsforskning.  Eli- 
as' ånd  virker  sandelig  overalt!  □ 
Lisbeth  V.  Andersen. 


 G  E  N  E  A  LOG  I  C  A  L 

MANAGEMENT  SYSTEM 
FOR   HOME  COMPUTERS 


Kirkens  genealogiske  computer- 
program kan  købes  på  Nordisk 
Distributionscenter. 


De  sidste  dages 
hellige 
døde  ikke 
af  kolera 


11 853,  kun  to  år  efter  at  Jesu 
Kristi  Kirke  af  Sidste  Dages 
Hellige  var  kommet  til  Dan- 
mark, udbrød  der  en  forfærde- 
lig kolera-epedemi  i  Køben- 
havn. 

Epedemien,  der  rasede  det 
meste  af  året  1 853  dræbte  om- 
kring 5.000  mennesker.  På 
grund  af  datidens  dårlige  sani- 
tære og  sociale  forhold  bredte 
sygdommen  sig  med  forrygen- 
de hast,  de  fleste  familier  var 
ved  årets  udgang  blevet  berørt 
af  sygdommen. 

På  daværende  tidspunkt  eks- 
isterede der  en  mindre  gren  i 
København  med  omkring  700 
medlemmer.  Som  alle  andre  i 
København  blev  også  de  sidste 
dages  hellige  ramt  af  kolera. 
Olaf  Nilson  Liljenqvist  fortæl- 
ler: »I  aprilkonferencen  1 853 
blev  jeg  af  præsident  Willard 
Snow  ordineret  til  ældste.  Kort 
derefter  udbrød  der  kolera  i 
København,  og  en  stor  mæng- 
de af  folket  døde.  I  selskab 
med  en  ung  ældste  ved  navn 
Peter  Bjørk  aflagde  jeg  besøg 
iblandt  de  hellige  fra  tidlig 
morgen  til  sen  aften  i  omtrent 
tre  uger  for  at  salve  og  bede  for 
de  syge;  disse  blev  i  alle  tilfælde 
helbredt.  Jeg  vil  nærmere  om- 
tale et  enkelt  tilfælde.  En  søster 
Mathiesen  havde  fungeret  som 
sygeplejerske  for  kolerapatien- 
terne på  et  hospital,  hvor  man- 
ge døde  dagligt.  Til  sidst  blev 
hun  selv  syg  og  sendte  bud  ef- 
ter broder  Bjørk  og  mig.  Vi  be- 
fandt os  i  en  anden  del  af  sta- 
den, beskæftiget  med  at  salve 
syge  og  kunne  derfor  ikke 
komme  straks. 

Da  vi  omsider  indfandt  os, 
var  nævnte  søster  Mathiesen 
blevet  sort  i  ansigtet  og  havde 


tabte  mælet;  hendes  øjne  havde 
også  drejet  dem  i  hovedet,  så  at 
hun  ikke  kunne  se,  og  man  an- 
tog hendes  død  var  uundgåelig. 
Vi  administrerede  til  hende,  og 
da  vi  tog  vore  hænder  af  hen- 
des hovede,  stod  hun  straks  op 
og  var  ligeså  rask  som  nogens- 
inde før,  og  inden  en  times  for- 
løb gik  hun  atter  ud  for  at  pleje 
de  syge«. 

Imidlertid  begyndte  de  sidste 
dages  hellige  at  gå  omkring  og 
rose  sig  af  at  de  ikke  kunne  dø 
af  kolera  og  da  slog  Herren  til. 
Olaf  Nilson  Liljenqvist  fortsæt- 
ter med  at  berette  efter  en  rejse 
til  Fyn: 

»Ved  vor  ankomst  til  Kø- 
benhavn hørte  vi,  at  forstande- 
ren for  Københavns  gren,  bro- 
der Samuel  Hanson  var  død  af 
kolera.  Man  fortalte  nemlig,  at 
de  hellige  havde  begyndt  at  ro- 
se sig  af,  at  de  ikke  kunne  dø  af 
den  skrækkelige  pest«.  (Mor- 
genstjernen 2.  år  feb.  1883,  s. 
25-26). 

Ligesom  folkene  i  Mormons 
Bog  måtte  de  sidste  dages  helli- 
ge lide  som  alle  andre,  med- 
mindre de  gav  Herren  æren.  □ 
(Efter  tale  af  Hans  Billeskov 
Jansen) 


Primarybørn 

donerer 

sparepenge 

RIBEIARO  PRETO,  BRASI- 
LIEN. Efter  at  have  sparet  pen- 
ge sammen  i  fire  måneder,  har 
primarybørnene  i  Ribeirao  Pre- 
to  Brazil  stav  åbnet  deres  spare- 
grise og  foræret  alle  deres  pen- 
ge missionærfonden.  Børnenes 
gave  til  missionærfonden  blev 
præsenteret  i  forbindelse  med 
en  nylig  afholdt  stavskonferen- 
ce.  □ 

(Redaktion  Church  News) 

En  lille  udvalgt  skare  sørgede  for  at  chaufføren  holdt  sig  vågen. 


50  unge  i  templet 

Et  godt  humør,  en  god  ånd, 
og,  når  man  tager  årstiden 
i  betragtning,  et  godt  vejr,  ind- 
ledte Århus  Stavs  tempeltur  for 
AP/UP  i  efterårsferien.  Bussen, 
startede  søndag  eftermiddag  i 
Esbjerg,  med  kurs  mod  Freder- 
ikshavn, via  Fredericia,  Hor- 
sens, Århus  og  Randers.  Deref- 
ter fortsatte  omkring  50  glade 
og  positive  mormoner  og  2 
buschauffører  over  Kattegat  til 
Goteborg.  Stemningen  faldt 
langsomt  op  gennem  Sverige, 
hvor  de  fleste  foretrak  en  smule 
søvn  inden  mandagens  stra- 
badsser;  og  der  var  kun  en  lille 
udvalgt  skare  af  trofaste  og 
utrættelige  unge  mennesker, 
som  holdt  chaufføren  vågen. 
Mandag  morgen  invaderede  vi 
Orebro  badeland  med  stor  be- 
gejstring; og  først  midt  på  efter- 
middagen forlod  vi  frivilligt  det 
våde  element  for  at  drage  mod 


Nynåshamn,  hvor  et  lille  van- 
drehjem skulle  være  vores  hjem 
de  næste  3  døgn.  Resten  af  da- 
gen forløb  med  indkvartering, 
indkøb  og  social  råhygge.  Alle 
var  godt  trætte  efter  den  lange 
rejse,  så  der  var  ikke  nogen 
som  var  interesseret  i  nogen 
form  for  aktivitet  efter  kl. 
22.00.  Tirsdag  morgen,  tog  vi 
efter  klatvask,  morgenmad  og 
dagens  åndelige  tanke,  til  tem- 
plet i  Stockholm,  hvor  drenge- 
ne indledte  med  at  gøre  dåb  for 
de  døde.  6  timer  og  over  1000 
dåb  senere  satte  vi  næsen  mod 
Stockholm  som  lå  en  halv  time 
forude  og  ventede  på  at  mod- 
tage en  busfuld  købelystne  un- 
ge mennesker.  Nogle  timer  se- 
nere var  vi  en  del  fattigere  og 
Stockholm  en  oplevelse  rigere! 
Efter  aftensmaden  på  vandrer- 
hjemmet blev  spiserummet,  ef- 
ter lidt  omrokering  af  møblerne 


og  fem  farvede  pærer,  omdan- 
net til  et  lille  hyggeligt  rum 
med  mulighed  for  dans.  Onsda- 
gen forløb  på  næsten  samme 
måde  som  tirsdagen,  dog  med 
den  forskel  at  pigerne  kom  i 
templet  før  drengene  og  der  var 
ikke  dans  om  aftenen.  Til  gen- 
gæld fik  vi  en  del  kage  og  in- 
struktioner om  torsdagens  for- 
løb. Næsten  alle  var  i  seng  til 
tiden,  for  at  få  sig  en  velfortjent 
nattesøvn.  Alle  var  tidligt  oppe 
for  at  pakke  og  rydde  op  inden 
afgangen  til  templet  ved  7-ti- 
den.  Der  var,  ligesom  de  andre 
2  dage,  en  dejlig  ånd  tilstede  i 
templet,  og  alle  virkede  glade 
og  tilfredse  efter  at  have  haft 
muligheden  for  at  gøre  stedfor- 
trædende arbejde.  Vi  fik  mulig- 
hed for  at  udtrykke  vores  ta- 
knemmelighed ved  et  vidnes- 
byrdmøde  senere  på  eftermid- 
dagen på  vandrerhjemmet.  Ef- 


ter vores  meget  åndelige  og 
indholdsrige  vidnesbyrdmøde, 
blev  bussen  pakket;  og  i  den 
mørke  og  kolde  sensommeraf- 
ten forlod  vi  vandrerhjemmet  i 
en  finere  stand  end  da  vi  an- 
kom. Turen  ned  gennem  Jyl- 
land var  fyldt  med  »vi  ses«  og 
afskedsknusere  i  hver  by  vi 
gjorde  hold. 

Turen  var  et  tydeligt  bevis 
på  at  det  er  muligt  at  samle  så 
mange  unge  mennesker,  fyldt 
med  sjov,  ballade  og  skøre  idé- 
er, og  alligevel  kunne  hver  en- 
kelt komme  hjem  med  et  stort 
åndeligt  udbytte.  Vidnesbyrd 
blev  forstærket,  venskaber 
knyttet,  og  alle  kom  hjem  med 
følelsen  af  at  have  fået  fuld  va- 
luta for  pengene.  Der  skal  sam- 
tidig lyde  en  stor  tak  til  de  evigt 
tålmodige  ledere  som  gjordee 
turen  til  god  oplevelse  for  alle. 
□ 

Heine  Stenholt  Nielsen. 


For  alle  var  det  en  stor  oplevelse 
at  gøre  stedfortrrædende  arbejde 
i  templet. 

IIBBIiWf: 

lililliil 


Gladsaxe  Musikskoles  kor  sang  ved  koncerten  d  11.  dec.,  hvor  der  var  over  350  ikke-mormoner  tilstede. 


Juleudstilling  i  København  godt  besøgt 


Jesus  Kristus  -  Denne  ver- 
dens lys,  med  dette  budskab 
bragte  missionærerne  i  decem- 
ber måned  omkring  titusinde 
trykte  invitationer  ud  til  folk 
bosiddende  i  Københavns-om- 
rådet. Folk  blev  inviteret  til  at 
besøge  den  store  juleudstilling  i 
og  ved  kirken  på  Maglegårdsal- 
lé  i  Søborg  ved  København. 

Generelt  blev  missionærerne 
godt  modtaget  hvor  de  kom 
frem,  og  mange  mennesker  gav 
udtryk  for  at  de  tidligere  havde 
set  den  smukke  juleudstilling, 
samt  at  de  også  gerne  ville  for- 
bi og  se  den  i  år. 

Informationsformidlerne  i  de 
forskellige  wards  havde  gen- 
nem nogen  tid  sendt  presse- 
meddelelser ud  til  lokalaviserne 
i  deres  områder  under  ledelse 
af  stavens  informationschef 
Hans  Andersen. 

Søndag  d.  4.  december  1988 
blev  der  af  Gladsaxes  borgme- 
ster Ole  Andersen  samt  af  stav- 
spræsident  Richard  Andersen 
blændet  op  for  den  store  jule- 
udstilling, som  derefter  var 


åben  hver  dag  indtil  den  26. 
december. 

Den  udendørs  udstilling  der 
bestod  af  titusinde  lys  ophængt 
i  træerne  samt  af  et  juletableu 
med  stalden,  krybben,  de  vise 
mænd  på  kameler  i  fuld  størrel- 
se samt  hyrder  fik  mange  forbi- 
passerende bilister  til  at  standse 
op. 

Inde  i  kirkebygningen  blev 
den  besøgende  mødt  af  venlige 
guider  (lokale  medlemmer)  og 
missionærer,  der  viste  rundt  og 
forklarede  om  den  store  udstil- 
ling, som  dels  handlede  om  Je- 
su Kristi  mission,  dels  om  Jesu 
Kristi  Kirkes  mange  aktiviteter 
og  organisationer  og  dels  om 
hvorledes  Jesu  Kristi  Kirke  var 
blevet  genoprettet  med  myn- 
dighed i  de  sidste  dage. 

Juleudstillingens  højdepunk- 
ter var  de  to  koncerter  der  blev 
afholdt  dels  d.  11.  december  og 
dels  d.  18.  december.  Ved  den 
første  koncert  sang  Gladsaxe 
Koret  sammen  med  en  række 
professionelle  solister  ved  den 
næste  koncert  sang  nogle  af  vo- 


re egne  dygtige  sangere  bistået 
af  Mette  Franck  på  harpe,  samt 
sopranerne  Susanne  Riber,  Le- 
ne Arberg,  Merete  Sand  og  te- 
noren André  Ovesen.  Begge 
koncerter  gav  det  veloplagte 
publikum  nogle  smukke  og 
dejlige  oplevelser. 

Dirigenten  Jes  Gram  satte 
dog  prikken  over  i'et  og  samle- 


de alle  talenterne  til  fuld  udfol- 
delse. Det  var  et  fint  og  harmo- 
nisk samarbejde  mellem  soli- 
sterne og  de  enkelte  grupper  i 
korene  som  ved  begge  koncer- 
ter blev  formidlet. 

Bevægelse  i  kunsten  blev  og- 
så magtfuldt  demonstreret  un- 
der koncerten  d.  18.  dec.  -  ikke 
blot  ved  at  koret  i  smågrupper 
bevægede  sig  syngende  rundt  i 
salen,  men  også  gennem  om- 
grupperinger i  det  stående  kor. 

Et  højdepunkt  i  den  sidste 
koncert  var  den  elegante  måde 
hvorpå  Jes  Gram  skiftevis  diri- 
gerede koret  og  gav  solonumre 
på  obo,  akkompagneret  af  den 
smilende  Mette  Franck  på  har- 
pe. Her  var  oplevelse  for  både 
hjerte,  øje  og  øre. 

De  fornemme  præstationer, 
som  vi  blev  vidne  til  er  resulta- 
tet af  et  flerårigt  samarbejde 
mellem  Jes  Gram  og  Gladsax- 
ekoret, som  han  iøvrigt  leder 
sammen  med  Susanne  Riber. 

Juleudstillingen  1988  var  en 
smuk  og  virkelig  veltilrettelagt 
oplevelse  for  mange  både  med- 
lemmer og  gæster.  En  særlig 
tak  herfor  skal  lyde  til  Køben- 
havns Stavs  energiske  ledere 
samt  til  de  mange  offervillige 
søstre  og  brødre,  som  har  lagt 
skuldre  til  og  bevist  værdien  af 
godt  samarbejde.  □ 
K.W.  Rasmussen 


Fotos: 

Hans  Bischoff. 

Kirken  udvider 
rengøringsprogram 


»  Vi  har  nu  renset  hele  Herrens 
hus«  (2  Krøn.  29:18) 

Siden  kirkens  første  tid  har 
der  altid  hersket  det  prin- 
cip, at  det  er  medlemmernes 
ansvar  at  tage  vare  på  Herrens 
ejendom.  Hjælpeorganisationer- 
ne og  kirkens  familier  er  blevet 
organiseret  og  har  fået  tildelt 
arbejdsopgaver  som  f.eks.  ren- 
gøring og  vedligeholdelse. 

I  1950'erne  og  60'erne  fand- 
tes der  i  de  større  kirkebygnin- 
ger enkelte  medlemmer  som 
mod  betaling  udførte  rengøring, 
vedligeholdelse  og  reparations- 
arbejder. Kirkebygningerne  an- 
vendes utroligt  meget  og  blev 
desværre  ofte  meget  nedslidte 
og  snavsede.  Fra  kirkens  øver- 
ste ledelse  i  Salt  Lake  blev  man 
opmærksom  på  dette  problem 
og  begyndte  da  i  større  og  stør- 
re udstrækning  at  ansætte  regu- 
lært rengørings-  og  vedligehol- 
delsespersonale i  alle  kirkebyg- 
ninger. 

I  begyndelsen  af  1980'erne 
ønskede  Salt  Lake  City  at  an- 
sætte betalt  personale,  som 
kunne  varetage  rengøring  og 
vedligeholdelse  i  hver  eneste 
kirkebygning.  Derfor  har  vi  i 
dag  en  stab  af  dygtige  pedeller 
som  tager  vare  på  kirkebygnin- 
gerne. Kirkebygningerne  frem- 
står altid  rene  og  i  god  stand. 
Imidlertid  har  denne  udvikling 
medført  at  medlemmernes  ind- 
sats er  blevet  minimeret  samt  at 
udgifterne  til  lønninger  er  voks- 
et kraftigt. 

Derfor  er  man  i  Salt  Lake 
City  begyndt  at  tænke  i  andre 
baner  og  er  fremkommet  med 
stærke  ønsker  om  i  højere  grad 
at  involvere  medlemmerne  i 
rengøringen  og  vedligeholdel- 
sen af  kirkens  ejendomme. 

I  1986  udvalgte  områdepræ- 
sidentskabet fem  stave,  som 


blev  udset  til  at  prøvekøre  et 
nyt  program.  Københavns  stav 
var  en  af  disse  stave.  De  andre 
stave  var  Bern  i  Schweiz,  Han- 
nover i  Tyskland,  Stuttgart  i 
Tyskland  samt  Nice  i  Frankrig. 

I  løbet  af  kun  et  år  har  man 
i  disse  stave  sparet  omkring  en 
halv  million  danske  kroner. 

I  kirkens  håndbog  for  fysiske 
faciliteter  står  der: 

Medlemmernes  ansvar: 

Medlemmerne,  som  opfor- 
dres hertil  af  deres  præstedøm- 
meledere, har  meget  stor  betyd- 
ning i  vedligeholdelsen  af  kir- 
kebygningen og  andre  bygnin- 
ger, der  tilhører  kirken,  så  de  er 
i  en  sådan  stand  at  Herren  kan 
acceptere  dem.  Medlemmerne 
bør  regelmæssigt  involveres  i 
rengøring,  oprydning  og  i  at 
gøre  bygningen  sikker  mod 
indbrud  ved  en  hovedrengøring 
(mindst  en  gang  årligt),  repara- 
tion af  kirkebygningens  facilite- 
ter, i  at  afløse  kirkepedellen  un- 
der ferie,  sygdom  og  til  andre 
tider  efter  behov. 

Medlemmernes  involvering 
bør  være  frivillig  kirketjeneste. 
Kirkepedellens  tjeneste  ydes  af 
kirken  som  et  supplement  til 
medlemmernes  arbejde. 

(understregning  tilføjet)  (s. 
10) 

Ifølge  den  nugældende  regel 
kan  stave  og  distrikter  ansætte 
pedeller  til  at  rengøre  og  vedli- 
geholde kirkebygningen.  Antal- 
let af  arbejdstimer  bestemmes 
af  bygningens  størrelse  samt  af 
antallet  af  enheder  som  benyt- 
ter bygningen.  Denne  regel  ga- 
ranterer en  at  vore  kirkebyg- 
ninger bliver  effektivt  vedlige- 
holdt, men  desværre  udelukker 
den  ofte  den  frivillige  arbejds- 
indsats fra  medlemmernes  side. 

Af  den  grund  har  kirken 
iværksat  det  nye  rengørings-  og 
vedligeholdelsesprogram,  der  i 


høj  grad  involverer  medlem- 
merne. Og  der  er  to  formål 
med  dette  nye  program.  Dels  at 
involvere  medlemmerne  i  de 
arbejdsopgaver,  de  kan  udføre, 
dels  at  bremse  udgiftsudviklin- 
gen. I  øjeblikket  udvikles  der 
planer  for  dette  nye  rengørings- 
og  vedligeholdelsesprogram  i 
alle  de  lande  hvor  kirken  er  re- 
præsenteret. 

Det  nye  rengøringsprogram 
giver  mulighed  for  at  reducere 
antallet  af  arbejdstimer  pr.  kir- 
kebygning og  lade  medlemmer- 
ne udføre  det  arbejde,  som  ikke 
udføres  af  rengørings-  og  vedli- 
geholdelsespersonalet. 

Det  betyder  i  realiteten  at 
hjælpeorganisationer,  kvorum- 
mer  eller  andre  af  wardets 
grupper  organiseres  til  ifølge  en 
rotationsplan  at  have  ansvaret 
for  kirkebygningens  rengøring 
under  biskoprådets  ledelse.  I 
større  enheder  betyder  det  at 
hvert  medlem  måske  bliver 
kaldet  til  at  gøre  rent  en  eller  to 
gange  om  året.  Derved  opnås 
også  en  opmærksomhed  som 
gerne  skulle  bevirke  at  hvert 
enkelt  medlem  føler  et  større 
ansvar  for  kirkebygningen. 

I  løbet  af  1988  har  andre  15 
stave  iværksat  dette  program, 
således  at  omkring  halvdelen  af 
Europas  stave  nu  arbejder  efter 
dette  system.  For  eksempel  be- 
gyndte staven  i  Fyn/ Jylland 
med  dette  projekt  i  løbet  af 
maj-juni  1988.  Besparelsen  pr. 


Dick  Greisen  er  chef  for  kirkens 
bygningsforvaltning  i  Danmark, 
Finland  og  Island. 


stav  ligger  på  omkring  1 5-20% 
af  kirkepedellens  løn. 

Det  er  tanken  at  biskoppen  i 
samråd  med  kirkepedellen  bør 
delegere  arbejdet  gennem  præ- 
stedømmet og  hjælpeforenin- 
gen. 

»Jeg  er  overbevist  om,  at  de 
medlemmer  som  ofrer  tid  og 
midler  for  at  rengøre  og  bevare 
Herrens  ejendom,  vil  modtage 
rige  velsignelser.  Jeg  mindes 
personligt  den  store  glæde,  jeg 
oplevede  da  jeg  i  sommeren 
1969  fik  til  opgave  at  sørge  for 
haven  omkring  kirkebygningen 
på  Kretavej  i  København«, 
slutter  Dick  Greisen,  der  er 
chef  for  kirkens  bygningsfor- 
valtning i  Danmark,  Finland 
og  Island.  □ 

Immo  Luschin  oversætter  for  præsident  Harold  B.  Lee  under  konferencen  i  Munchen  i  1973. 


Blot  oversætter 


Immo  Luschin  von  Ebengre- 
uths  stemme  er  kendt  af  tus- 
indvis af  tysktalende  medlem- 
mer såvel  som  ikke-medlem- 
mer.  I  de  sidste  28  år  har  han 
tolket  for  de  fleste  profeter  og 
apostle  samt  mange  af  kirkens 
generalautoriteter,  som  har  be- 
søgt Europa.  Han  har  været  ta- 
lerør for  disse  Guds  mænd,  og 
han  har  måske  til  tider  følt  sig 
som  Aron,  der  var  talerør  for 
Moses.  (2.  Mosebog  4:16). 

Han  har  ikke  kun  tolket, 
hvad  de  sagde  til  generalkonfe- 
rencer og  områdekonferencer, 
men  også  i  utallige  forsamlin- 
ger. Han  har  nydt  de  gange, 
han  har  kunnet  mætte  sig  med 
deres  ord,  når  han  har  oversat 
deres  taler  fra  generalkonferen- 
cer til  offentliggørelse  i  den  ty- 
ske udgave  af  Stjernen  -  DER 
STERN.  Han  har  endvidere 
oversat  og  gennemlæst  mange 
af  kirkens  publikationer,  som  er 
udgivet  på  tysk. 


Nogle  af  de  største  bidrag, 
han  har  ydet  de  tysktalende 
hellige,  er  hans  oversættelse  af 
tempelteksten,  »Tre-i-een«  bø- 
gerne »Jesus  Kristus«,  »Tilgi- 
velsens Mirakel«,  »Profeten  Jo- 
seph Smiths  Lærdomme«  og 
»Evangeliske  Lærdomme«. 

Når  vi  nu  bemærker  de  store 
bedrifter,  som  bror  Luschin  har 
udført  i  sit  liv,  så  ser  vi  på  høs- 
ten, uden  at  tænke  på  de  an- 
strengelser, det  har  krævet  at 
høste  disse  frugter.  En  af  de  før- 
ste og  vigtigste  opgaver,  han  lø- 
ste, var  at  han  fandt  sig  en  vær- 
dig ægtefælle  og  opdragede  en 
retfærdig  børneflok.  Kort  efter 
anden  verdenskrig  forlovede  og 
giftede  han  sig  med  Helmi 
Wallner.  De  blev  viet  i  Graz  i 
Østrig,  den  27.  september 
1947.  De  har  opdraget  fire 
børn  -  Astrid,  Hanno,  Geri  og 
Iris.  Alle  fire  er  viet  i  templet 
og  der  er  nu  16  børnebørn,  alle 
aktive  medlemmer  af  kirken. 


Bror  Luschins  hustru  har  al- 
tid været  en  trofast  ægtefælle, 
der  har  støttet  sin  mand.  Hun 
har  mere  end  nogen  anden  øvet 
den  største  og  bedste  indflydel- 
se i  hans  liv.  Hans  far,  Frie- 
derich Luschin  von  Ebengreuth 
og  hans  lærer  i  tredie  klasse, 
overlærer  Petz,  lærte  ham  selv- 
disciplin, arbejdsomhed  og  or- 
den. Men  hans  kære  hustru 
lærte  ham  kærlighedens  store 
princip.  (Se  Moroni  7:46). 

Luschins  boede  i  Graz  i 
Østrig,  da  missionærerne  kon- 
taktede dem  den  sidste  uge  i  ju- 
li 1960.  Da  missionærerne  rin- 
gede på  deres  dør,  var  han  ikke 
interesseret,  men  syntes  at  det 
var  synd  for  dem  og  inviterede 
dem  ind  på  sit  kontor  to  gange. 
Bror  Luschin  havde  en  mindre 
forretning,  og  da  missionærerne 
kom  lige  på  det  rette  tidspunkt, 
gjorde  de  et  dybt  og  gunstigt 
indtryk  på  ham.  Kort  efter  be- 
gyndte de  at  give  deres  udenad- 


lærte lektier  om  evangeliet, 
mens  han  ustandselig  afbrød 
dem,  fordi  han  havde  nogle 
spørgsmål  om  religion,  som  na- 
gede ham.  Han  var  medlem  af 
den  romersk-katolske  kirke,  og 
her  er  nogle  af  de  spørgsmål 
han  stillede: 

1 .  »Min  kone  og  jeg  har  un- 
der hele  vort  ægteskab  følt,  at 
vi  også  skulle  være  sammen  i 
Himlen,  selv  om  vi  ikke  i  øje- 
blikket kan  se,  hvordan  det 
skulle  være  muligt.  Hvad  lærer 
I  i  jeres  kirke?«  Missionærerne 
underviste  derpå  om  det  evige 
ægteskabs  princip. 

2.  »Hvis  et  barn  bliver  født 
og  aldrig  får  mulighed  for  at 
blive  døbt,  hvorfor  skal  det  så 
fordømmes  og  ende  i  helvede?« 
Derpå  lærte  missionærerne 
ham,  at  små  børn  er  forløst  fra 
begyndelsen  på  grund  af  Jesus 
Kristi  forsoning. 

3.  »Har  rige  og  fattige  i  jeres 
kirke  lige  store  muligheder  for 
at  blive  frelst?«  Han  fik  at  vide 
at  Gud  ikke  nærer  personanse- 
else, og  at  penge  ikke  kan  købe 
noget  hos  Gud. 

4.  »Det  forekommer  mig 
meget  syndigt  at  indrømme  en 
overtrædelse,  at  være  bodfær- 
dig og  samtidig  vide,  at  man 
højst  sandsynligt  vil  begå  den 
samme  synd  om  og  om  igen. 
Hvad  er  ægte  omvendelse  og 
hvordan  kan  man  vide,  at  man 
har  fået  tilgivelse  af  Gud?«  Han 
fik  forklaret,  at  ægte  omvendel- 
se er:  bedrøvelse,  gøre  bod,  lo- 
ve aldrig  at  begå  den  samme 
synd  igen  og  bede  Gud  om  til- 
givelse. 

Han  stillede  mange  flere 
spørgsmål,  og  de  kendte  svaret 
på  hvert  eneste  ét  af  dem.  Det 
var  faktisk  de  rigtige  svar,  dem 
han  havde  ledt  efter  hele  tiden. 
Han  følte  det  som  om  han  nær- 
mede sig  sin  gamle  hjemstavn 
efter  mange  års  fravær.  Æld- 
sterne  havde  adskillige  møder 
med  ham.  De  gav  ham  en 
Mormons  Bog.  Han  bad  om  at 
få  den  på  engelsk.  Han  læste 
bogen  på  en  nat.  Han  vidste  at 
den  var  sand.  Han  vidste,  at  det 
missionærerne  havde  fortalt 
ham,  var  sandt.  Han  sagde  til 

sin  hustru:  »Det  hele  er  så  kon- 
sekvent, og  det  appelerer  til 
hver  eneste  fiber  i  min  krop.« 
(»No  More  Strangers«,  Hart- 
man  and  Connie  Rector, 
1971).  Bror  Luschin  og  hans 
hustru  blev  døbt  den  28.  august 
1960.  Herren  havde  beredt 
ham  til  et  vigtigt  arbejde.  Han 
begyndte  sin  lange  rejse  i  følge 
med  Åndens  tilskyndelser  og 
tillod  Herren  at  forme  ham  til 
et  stort  menneske. 

Til  oktoberkonferencen  i 
1960  bekendtgjorde  ældste  Al- 
vin R.  Dyer  (daværende  eur- 
opæisk missionspræsident),  at 
bror  Luschin  skulle  være  over- 
sætter. Fra  den  tid  har  han  hel- 
liget sit  liv  opbygningen  af 
Guds  rige,  ikke  kun  som  over- 
sætter og  tolk,  men  også  som 
grenspræsident  i  et  år,  distrikt- 
spræsident  i  to  år,  rådgiver  i 
missionspræsidentskaber  i  syv 
år,  stavs  højrådsmedlem  i  seks 
år,  rådgiver  i  stavspræsidentska- 
ber  i  fire  år  og  præsident  for 
templet  i  Schweiz  fra  1 972  til 
1977. 

Uanset  hvad  han  blev  kaldet 
til,  har  han  lagt  hele  sin  sjæl  og 
al  sin  styrke  i  at  gøre  det  bedst 
mulige.  Han  har  nok  være  kir- 
keleder i  mange  år,  men  han 
har  især  nydt  at  undervise  de 
mange  i  evangeliet  i  forskellige 
klasser,  til  firesides  og  gennem 
foredrag.  Han  betragtede  sig 
som  en  lærd  og  skriftkyndig 
mand.  Da  Friedrichsdorf  byråd 
i  1983  holdt  møde  for  at  finde 
ud  af,  om  de  ville  tillade  kirken 
at  bygge  et  tempel  på  stedet, 
blev  bror  Luschin  bedt  om  at 
repræsentere  kirken.  Der  var 
mange  mennesker  til  stede, 
som  var  imod  opførelsen  af 
templet  på  grund  af  kirkens 
lærdomme,  blandt  andet  præ- 
ster. Bror  Luschin  klarlagde  kir- 
kens stilling  til  forskellige  lær- 
domme. Som  følge  af  hans  og 
andres  indsats,  godkendte  byrå- 
det at  templet  måtte  opføres. 

Før  bror  Luschin  blev  kaldet 
som  oversætter  for  kirken,  hav- 
de han  studeret  latin,  græsk, 
italiensk  og  engelsk  i  skolen  og 
havde  klaret  sig  fint  i  disse  fag. 
Han  havde  en  forkærlighed  for 


sprog  og  nød  at  lære  sprog.  Før 
og  efter  krigen  virkede  han 
som  oversætter  for  kommunen 
i  Graz  og  ligeledes  for  private. 
Han  var  blevet  så  dygtig  til  en- 
gelsk, at  han  havde  et  større 
ordforråd  end  mange,  hvis  mo- 
dersmål er  engelsk.  Ældste  Dy- 
er sagde:  »Jeg  tror  at  han  taler 
bedre  engelsk  end  jeg  gør.«  Der 
er  mange,  hvis  modersmål  er 
engelsk,  som  har  lært  nye  ord  i 
deres  eget  sprog  af  bror  Lus- 
chin. 

Bror  Luschin  begyndte  at  ar- 
bejde som  fuldtids-oversætter 
for  kirken  i  januar  1961.  Han 
fik  tilsendt  det  engelske  mate- 
riale fra  Frankfurt,  og  når  hans 
oversættelse  var  maskinskrevet, 
blev  den  sendt  tilbage  til  over- 
sættelsessekretæren,  bror  Ted 
A.  Mebius  i  Frankfurt.  Der 
blev  det  gennemlæst  og  trykt.  I 
1 962  blev  bror  Mebius  efter- 
fulgt af  Justus  Ernst,  der  er  født 
i  Kassel  i  Vesttyskland  og  emi- 
grerede til  USA  i  halvtredserne. 
Arbejdet  kom  ikke  regelmæs- 
sigt, og  betalingen  var  ikke 
overvældende  (60  cents  for  en 
side  med  30  linier).  Sådan  fore- 
gik det  i  fem  år.  I  den  tid  over- 
satte bror  Luschin  60  kirkepu- 
blikationer blandt  andet  »In- 
struktionshåndbog  for  kirkens 
ledere«,  lektiehæfter  for  præste- 
dømmet, hjælpeforeningen  og 
søndagsskolen.  Der  findes  na- 
turligvis ingen  bedre  måde  at 
lære  om  evangeliet  og  kirken, 
og  at  lære  det  hurtigt  og  gen- 
nemgribende, end  når  man 
oversætter  de  grundlæggende 
materialer.  Bror  Luschin  be- 
gyndte at  forstå,  hvordan  profe- 
ten Joseph  Smith  kunne  lære 
så  meget  om  evangeliet,  og 
hvor  vigtigt  oversættelse  var  for 
Herren,  da  han  kaldte  profeten 
Joseph  som  »seer,  OVER- 
SÆTTER, profet  og  apostel« 
(L&P  21:1.  Fremhævelse  tilfø- 
jet), og  ti  år  senere  som 
»OVERSÆTTER,  åbenbarer, 
seer  og  profet«  (L&P  124:125. 
Fremhævelse  tilføjet). 

Der  skete  tre  store  begiven- 
heder i  bror  Luschins  liv  i 
1965.  Den  første  var  i  april, 
hvor  præsident  Ezra  Taft  Ben- 


Blyantstegning  aflmmo  Luschin, 


son,  som  dengang  præsiderede 
over  den  europæiske  mission, 
fik  bror  Luschin  til  at  komme 
til  Frankfurt,  hvor  han  fik  til 
opgave  at  oversætte  JESUS 
THE  CHRIST  af  James  E. 
Talmage.  Her  lærte  han  om  be- 
grebet, deadlines,  da  tiden  måt- 
te tages  i  betragtning  med  hen- 
syn til  denne  opgave.  Derfor 
indtalte  han  oversættelsen  på 
bånd,  tre  trykte  sider  i  timen. 
Han  lærte  også  om  de  funda- 
mentale krav,  der  stilles  til  at 
oversætte  religiøse  materialer, 
såsom  at  trofasthed  altid  går 
forud  for  litterær  overlegenhed. 

For  det  andet  fik  bror  Lus- 
chin i  august  til  opgave  at  over- 
sætte kirkens  månedsmagasin, 
DER  STERN,  til  tysk  (120  si- 
der om  måneden)  -  udført  som 
en  kirkekaldelse,  uden  betaling. 
Det  kunne  han  kun  i  et  par 
måneder,  fordi  det  var  meget 
tidskrævende.  Det  var  vanske- 
ligt for  ham  og  hans  familie,  ef- 
tersom han  måtte  arbejde  fra 
12  til  16  timer  om  dagen. 


tegnet  af  Pia  Wern. 


For  det  tredie  blev  han,  den 
sidste  dag  i  november,  ringet  op 
af  sin  missionspræsident,  John 
Peter  Loscher,  som  fortalte 
ham,  at  han  skulle  komme  til 
Geneve  i  Schweiz,  den  2.  de- 
cember klokken  19,  fordi  han 
skulle  møde  én  fra  kirkens  ho- 
vedkvarter. Bror  Luschin  mød- 
tes med  biskop  Victor  L. 
Brown  og  J.  Thomas  Fy  ans  på 
frokoststuen  i  Hotel  du  Rhone. 
De  fortalte  ham,  at  Brødrene 
havde  besluttet  at  organisere  en 
oversættelsesafdeling  i  Salt  La- 
ke  City.  Alt  kirkens  oversættel- 
sesarbejde skulle  nu  samordnes 
i  Salt  Lake  City.  Der  ville  blive 
oprettet  lokale  oversættelses- 
kontorer  de  steder,  hvor  med- 
lemmernes antal  og  behov  kun- 
ne retfærdiggøre  det.  Biskop 
Brown  var  medlem  af  Det 
Præsiderende  Biskopråd,  som 
skulle  lede  arbejdet,  og  bror 
Fyans  var  udnævnt  til  leder  for 
kirkens  verdensomspændende 
oversættelsesafdeling. 

De  bad  bror  Luschin  om  at 

Immo  Luschin  og  biskop  John  H.  Vandenberg  i  kirken  i  Frankfurt, 
november  1967. 


forberede  sig  på  at  flytte  til 
Frankfurt  sammen  med  sin  fa- 
milie, fordi  de  ønskede  at  han 
skulle  være  den  første  europæi- 
ske supervisor  for  den  kom- 
mende europæiske  oversættel- 
sesafdeling.  De  havde  brug  for 
hans  hjælp  til  at  oprette  over- 
sættelseskontorer  i  mange  eur- 
opæiske lande  og  til  at  oplære 
oversættere.  Han  tog  hjem  med 
blandede  følelser.  Han  var 
spændt  på  de  nye  udfordringer, 
men  var  noget  tung  om  hjertet: 
»Hvordan  skal  jeg  overbringe 
min  familie  denne  nyhed?  Vi 
bliver  nødt  til  at  forlade  det 
hus,  hvor  jeg  er  født  og  hvor 
min  kone  og  jeg  har  tilbragt  at- 
ten lykkelige  år  sammen.« 

Intet  andet  på  denne  jord 
kunne  bevæge  ham  til  at  forla- 
de sit  elskede  Østrig  end  netop 


evangeliet.  Bror  Luschin  og 
hans  familie  flyttede  optimistisk 
den  8.  august  1966.  Det  var 
dagen  efter,  at  deres  lokale  kir- 
kebygning var  blevet  indviet  af 
præsident  Ezra  Taft  Benson. 
De  havde  været  med  til  at  be- 
tale til  denne  bygning,  de  hav- 
de brugt  tid  og  arbejdet  på 
dens  opførelse.  Da  de  kom  til 
Frankfurt,  var  noget  af  det  før- 
ste de  hørte  fra  talerstolen,  at 
der  var  planer  om  at  bygge  en 
ny  kirkebygning,  som  det  for- 
ventedes at  medlemmerne  ville 
betale  til. 

Før  1965  blev  kirkens  mate- 
rialer og  månedsblad  oversat 
og  udgivet  på  forskellige  må- 
der, for  det  meste  under  direkte 
ledelse  af  missionspræsidenter.  I 
tiden  mellem  december  1965 
og  marts  1967  havde  bror  Lus- 


chin somme  tider  biskop 
Brown,  J.  Thomas  Fyans  eller 
Justus  Ernst  med  på  sine  mere 
end  et  hundrede  flyverejser  til 
henholdsvis  Danmark,  Norge, 
Sverige,  Finland,  Holland, 
Frankrig  og  Italien.  (Der  var 
allerede  oprettet  et  oversættel- 
seskontor  i  Tyskland  med  sø- 
ster Rixta  Werbe  som  den  før- 
ste tyske  koordinator). 

Nu  manglede  bror  Luschin 
kun  den  danske  mission  i  Kø- 
benhavn på  sin  tur  i  Skandina- 
vien. Præsident  og  søster  Earl 
Sorensen  skildrede  situationen 
for  oversættelsesarbejdet  i  Dan- 
mark. Der  var  to  søstre,  Mary 
W.  Kaiser  og  Inger  Rasmussen, 
som  oversatte  det  meste  for  kir- 
ken i  Danmark.  De  var  fælles 
om  et  kontor  i  kirkebygningen 
på  Priorvej  12  i  København. 
Jørgen  Schmidt  blev  udnævnt 
til  sprog-koordinator  i  juli 
1966.  Han  udførte  dette  arbej- 
de som  en  kirkekaldelse  en 
kort  tid. 

Siden  den  tid  har  bror  Lus- 
chin siddet  i  forskellige  leder- 
stillinger indenfor  oversættelses- 
arbejdet i  Europa.  Men  den 
største  tilfredsstillelse  har  været 
at  være  oversætter.  Han  aner- 
kender de  krav,  som  stilles  til 
en  oversætter  i  kirken  og  for- 
står, hvad  oversætterne  skal 
igennem,  for  trofast  at  kunne 
overbringe  den  rette  mening. 
Han  er  dybt  taknemmelig  for 
den  trofasthed,  som  hans  kolle- 
ger lægger  i  denne  store  kunst, 
det  er,  som  han  siger  med  sit 
karakteristiske  lune,  »at  råde 
bod  for  de  fortrædeligheder  der 
skete  ved  Babelstårnet«.  Han  er 
blevet  tilbudt  job  udenfor  kir- 
ken, som  kunne  have  givet 
ham  betydeligt  mere,  end  han 
modtog  fra  kirken,  men  han 
valgte  at  blive  og  gøre  det,  som 
han  holdt  mest  af  -  oversætte 
Guds  ord. 

Bror  Luschin  er  en  ægte 
sprogmand,  en  ordkunstner. 
Han  taler  ikke  alene  flydende 
tysk  og  engelsk,  men  han  har 
også  et  godt  kendskab  til 
græsk,  latin,  hollandsk,  fransk 
og  italiensk.  Han  er  højt  re- 
spekteret i  oversætterkredse  i 


Europa  og  betragtes  af  mange 
som  en  eminent  oversætter.  I  si- 
ne bestræbelser  på  at  udføre  det 
ypperste  indenfor  oversættelse, 
besluttede  han  sig  til  at  blive 
statsautoriseret  oversætter.  I  de- 
cember 1985  bestod  han  den 
vanskelige  eksamen  ved  Hessi- 
an Minister  of  Culture,  Educa- 
tion  and  Church  Affairs.  Der- 
med fik  han  den  officielle  titel 
som  statsautoriseret  oversætter 
og  tolk  i  Tyskland. 

Bror  Luschin  bliver  pensio- 
neret fra  fuldtidsansættelse  i 
kirken  fra  den  1.  januar  1989. 
Han  efterlader  tusinder  af  sider 
med  evangeliske  budskaber, 
som  han  har  oversat  til  tysk  for 
nulevende  såvel  som  for  vor 
himmelske  Faders  endnu  ufød- 
te ånder.  Han  har  sået  mangen 
sæd  og  set  visse  frugter  af  sit  ar- 
bejde, endnu  mens  han  lever. 
Mange  vil  fortsat  kunne  nyde 
frugterne  af  hans  arbejde,  når 
de  studerer  Jesu  Kristi  evange- 
lium, som  han  har  oversat  til 
tysk.  Immo  Luschin  von  Eben- 
greuth  kan  føje  mange  titler  til 
sit  navn,  men  han  vil  altid  sætte 
en  ære  i  »blot  at  være  oversæt- 
ter«. □ 

John  Stephens,  bor  i  Bad  Vil- 
bel, Vesttyskland,  og  er  leder  af 
oversættelsen  i  Europa. 


Svar  på 

månedens 

spørgsmål 

Den  første  hjælpeforening 
blev  oprettet  i 
København  i  1879. 

Whitneys  købmandsforretning  husede  også  kirkens  første  hovedkvarter. 


Kirken  modtager  pris  af  præsident  Reagan 
for  restaurering  af  Whitneys  forretning 


På  kirkens  vegne  modtog 
ældste  John  K.  Carmac, 
der  er  medlem  af  De  Halv- 
fjerds Første  Kvorum,  den 
amerikanske  præsidents  beløn- 
ning for  bevarelse  af  historiske 
mindesmærker. 

Præsident  Reagan  gav  Jesu 
Kristi  Kirke  af  Sidste  Dages 
Hellige  denne  fornemme  beløn- 
ning for  kirkens  restaurering  af 
Newel  K.  Whitneys  forretning 
beliggende  i  Kirtland. 

Newel  K.  Whitneys  forret- 
ning var  rammen  om  mange 
betydningsfulde  begivenheder  i 
kirkens  første  historie. 

For  fire  år  siden  blev  den  hi- 
storiske forretning  genåbnet  ef- 
ter at  være  restaureret  efter  et 
årelangt  restaureringsprojekt. 
Ved  indvielsesceremonien  i  au- 
gust 1984  sagde  præsident 
Hinckley  fra  Det  Første  Præsi- 
dentskab: »Hvis  New  York  var 
kirkens  fødested,  så  var  Ohio 
kirkens  skole  på  grund  af  det 
missionærarbejde  og  de  mange 
åbenbaringer,  der  blev  givet  i 
dette  område.  Denne  bygning 


og  dette  område  er  af  stor  be- 
tydning for  kirkens  historie«. 

Blandt  nogle  af  de  mest  be- 
tydningsfulde begivenheder,  der 
fandt  sted  i  Newel  K.  Whitneys 
forretning  kan  nævnes: 

-  Profeternes  skole  begyndte  i 
Whitneys  forretning  d.  24.  ja- 
nuar 1833,  som  resultatet  af  en 
åbenbaring  modtaget  i  decem- 
ber 1832. 

-  Forretningen  var  den  første 
bygning,  der  blev  kaldt  kirkens 
hovedkvarter. 

-  Forretningen  var  et  tidligt  ek- 
sempel på  et  biskoppens  for- 
rådshus. 

-  Joseph  Smith  modtog  store 
dele  af  de  åbenbaringer,  der  re- 
sulterede i  den  inspirerede 
oversættelse  af  Biblen,  i  et  væ- 
relse over  forretningen. 

-  Mens  profeten  boede  oven- 
over forretningen  modtog  han 
omkring  2 1  åbenbaringer 
blandt  hvilke  de  kendteste  er: 
profetien  om  krige  (L&P  87), 
»Oliebladet«  (L&P  88),  Vis- 
domsordet  (L&P  89). 

Newel  K.  Whitneys  forret- 


ning, der  nu  fungerer  som  mu- 
seum blev  købt  af  kirken  i 
1 980,  men  restaureringen  og 
genopbygningen  begyndte  ikke 
før  i  1983.  Forretningen  er  den 
tiende  bygning  i  USA,  der 
modtager  den  amerikanske 
præsidents  belønning  for  beva- 
relse af  historiske  mindesmær- 
ker, efter  at  denne  fornemme 
pris  blev  indstiftet  i  1 966.  □ 
(Church  News) 


/  dette  værelse  blev  Visdomsordet 
åbenbaret 


Nyt  fra  hele 
verden 

Kvinder 
fremmer 
lovindgreb 

CATANIA,  ITALIEN.  Adskil- 
lige søstre  bosiddende  i  Catania 
og  Syrakus  grene  har  bidraget 
til  at  forbedre  deres  samfund 
ved  at  indsamle  underskrifter  til 
fordel  for  et  lovforslag  mod 
sexuel  vold.  Lovforslaget  er 
blevet  fremsat  af  Kontoret  for 
offentlig  uddannelse  og  kvin- 
ders vilkår  i  Syrakus.  Under- 
skriftslisterne  er  blevet  sendt 
nationalforsamlingen  i  Rom. 
(Redaktion  Church  News) 

Med  i  fælles 
indsats 

HAARLEM,  HOLLAND. 
Kirkens  medlemmer  har  i  Hol- 
land sluttet  sig  sammen  med 
medlemmerne  fra  en  række  an- 
dre kirker  i  et  projekt  for  at 
skaffe  føde,  varer  og  økono- 
misk hjælp  til  indbyggerne  i 
Polen.  Hver  gang  de  indsamle- 
de varer  sendes  af  sted  afholdes 
der  en  gudstjeneste  hvori  de 
kirker,  der  er  involveret  i  pro- 
jektet tager  del. 

Ved  et  møde  afholdt  fornylig 
talte  Robert  Kirschbaum,  der 
er  kirkens  informationschef  i 
Holland  om  næstekærlighed. 
Kirschbaum  holdt  talen  på  op- 
fordring af  en  protestantisk 
præst.  Mødet  blev  afholdt  i  Ha- 
arlems  historiske  kirke.  Ifølge 
br.  Kirschbaum  hjælper  dette 
projekt  ikke  blot  polakkerne 
men  det  giver  også  kirken 
mange  muligheder  for  at  mis- 
sionere i  Holland. 
(Redaktion  Church  News) 

Josstein  Rossby  og  hans  søn,  Hans. 

Missionering  -  ikke 
kun  fra  dør  til  dør 


Hvad  er  det,  som  i  den  sid- 
ste ende  får  et  menneske 
til  at  tilslutte  sig  kirken?  De  fle- 
ste mennesker  vil  formodentlig 
sige:  Åndens  tilskyndelser.  Men 
hvilken  rolle  spiller  medlem- 
merne og  missionærerne? 

Jeg  tror  ikke,  at  jeg  ville  ha- 
ve tilsluttet  mig  kirken,  hvis 
missionærerne  var  kommet  til 
min  dør.  Det  var  jeg  alt  for 
stædig  til.  Men  Herren  vidste, 
hvordan  han  skulle  komme 
udenom  min  stædighed. 

En  af  mine  venner  og  jeg  var 
involveret  i  en  trafikulykke, 
som  betød,  at  vi  måtte  indlæg- 
ges på  hospitalet  i  tre  uger.  Da 


vi  blev  udskrevet  fra  hospitalet, 
blev  min  ven  klar  over,  at  han 
måtte  gå  til  efterbehandling. 
Han  syntes,  at  det  bedste  sted, 
han  kunne  få  denne,  var  i  Oslo. 
Det  viste  sig  at  være  en  inspire- 
ret beslutning. 

Da  han  kom  til  Oslo,  erind- 
rede han,  at  han  på  ulykkes- 
tidspunktet havde  bedt  Gud 
om  hjælp,  og  indså  at  han  stod 
i  gæld  til  Gud,  for  den  hjælp 
han  havde  modtaget.  Han  følte 
sig  tilskyndet  til  at  være  alene 
med  Gud.  Han  lagde  den  travle 
by  bag  sig,  og  kørte  ud  i  sko- 
ven for  at  bede. 

Under  bønnen  kom  han 


pludselig  i  tanke  om  en  familie, 
han  kendte,  og  besluttede  sig  til 
at  besøge  dem.  Denne  familie 
havde,  uden  at  han  vidste  det, 
tilsluttet  sig  kirken.  Da  han 
kom  ud  til  dem,  sad  missionæ- 
rerne der.  Denne  familie  sagde 
senere,  at  han  havde  slugt  hvert 
eneste  ord,  de  sagde.  Tre  uger 
senere  blev  han  døbt. 

Det  gik  ikke  så  hurtigt  med 
mig.  Aasmund  var  naturligvis 
ivrig  efter  at  fortælle  mig  om 
sin  nyfundne  tro,  og  jeg  tilbrag- 
te en  masse  tid  sammen  med 
ham  og  missionærerne,  som 
boede  i  hans  hus.  Jeg  må  ind- 
rømme, at  jeg  blev  meget  be- 
taget af  historien  om  de  men- 
nesker, der  krydsede  havet  for 
at  komme  over  til  Amerika, 
længe  før  Kristi  fødsel,  og  Jo- 
seph Smiths  historie  gjorde  ind- 
tryk på  mig. 

Efter  missionærernes  tilskyn- 
delse begyndte  jeg  at  bede,  no- 
get jeg  ikke  havde  gjort  siden 
min  barndom,  hvor  jeg  bad  Fa- 
der Vor  hver  aften,  før  jeg  gik  i 
seng.  Jeg  opdagede,  at  jeg  glæ- 
dede mig  til  møderne  med  mis- 
sionærerne. Jeg  slugte  nærmest 
de  pjecer,  de  gav  mig.  Jeg  blev 
mere  og  mere  klar  over,  at  kir- 
kens lærdomme  var  sande.  Jeg 
læste  også  Mormons  Bog  fra 
ende  til  anden,  skønt  jeg  må 
indrømme,  at  jeg  ikke  fik  ret 
meget  ud  af  den,  første  gang 
jeg  læste  den,  naturligvis  bortset 
fra  de  mange  krige. 

Jeg  blev  langsomt  men  sik- 
kert klar  over,  at  jeg  befandt 
mig  på  en  korsvej.  Jeg  vidste 
nok  til  at  acceptere  eller  afvise 
evangeliet.  Men  jeg  kunne  ikke 
beslutte  mig. 

Her  havde  Aasmund  lige  en 
mulighed  for  at  lægge  pres  på 
mig,  men  det  var  han  heldigvis 
for  fornuftig  til.  Jeg  er  sikker 
på,  at  han  til  tider  var  bedrøvet 
over  min  ubeslutsomhed,  og 
jeg  ventede  kun  på  at  han  skul- 
le begynde  at  friste  mig  med 
løfte  om  belønninger.  Derved 
fik  jeg  en  undskyldning  for  ik- 
ke at  blive  døbt,  for  jeg  var  ik- 
ke kun  ubeslutsom  men  også 
stædig. 

Jeg  fik  dog  aldrig  chancen 


for  at  sige  nej,  for  Aasmund 
ventede  tålmodigt  på,  at  jeg 
skulle  gøre  op  med  mig  selv  (i 
mellemtiden  gjorde  han,  hvad 
han  kunne  for  at  skabe  situatio- 
ner, hvor  jeg  ville  blive  påvirket 
af  Herrens  Ånd).  I  Alta,  i 
Nordnorge,  hvor  jeg  boede,  var 
der  kun  få  kirkemedlemmer,  så 
vi  tog  ofte  til  Hammerfest  (en 
af  de  nordligste  byer  i  verden), 
for  at  deltage  i  møder  med  en 
lokal  søster.  Jeg  nød  i  fulde 
drag  at  være  sammen  med  kir- 
kens medlemmer. 

Jeg  ville  alligevel  ikke  for- 
pligte mig  til  at  lade  mig  døbe. 
Missionærerne  kom  og  gik.  Jeg 
husker  specielt  én  missionær.  I 
samme  øjeblik,  jeg  så  ham,  vid- 
ste jeg,  at  jeg  ville  få  en  direkte 
udfordring  til  dåb.  Forestil  jer 
min  overraskelse,  da  jeg  opda- 
gede, at  han  forstod  min  situati- 
on. Hans  eneste  kommentar 
var:  »Men  vent  ikke  for  læn- 
ge,« og  det  var  hverken  en  til- 
nærmelse eller  en  trussel,  blot 
et  råd  fra  en  beslægtet  sjæl. 

Omsider,  efter  næsten  et  helt 
år,  sagde  jeg  til  Aasmund  at  jeg 
var  parat.  Dåben  fandt  sted  i 
Hammerfest  på  en  lørdag,  og 
Aasmund  kørte  mig  de  1 50  km 
dertil. 

Jeg  kan  takke  et  lokalt  med- 
lem for  mir  medlemsskab  af 
kirken.  Han  er  et  af  disse  sjæld- 
ne mennesker,  som  er  »snilde 
som  slanger  og  uden  svig  som 
duer«  (Mattæus  10:16).  Det 
var  hans  rolige,  tålmodige  an- 
strengelser, der  hjalp  mig  ind  i 
Guds  rige.  Jeg  fornemmede  og- 
så Åndens  tilskyndelser,  som 
Aasmund  fik  til  at  påvirke  i 
praksis.  Hvor  er  jeg  heldig,  at 
jeg  har  sådan  en  ven!  □ 
Josstein  Rossby  er  medlem  af 
Moss  ward  i  Norge. 

Jamboree  symbolet 


Triangel  89 

Werner  Gysler 

TRIANGEL  89  (den  før- 
ste europæiske  Aronske 
Præstedømme  spejder- 
lejr), som  finder  sted  fra  27.  juli 
til  4.  august  1989  i  Brexbachtal 
i  nærheden  af  Koblenz  i  Vest- 
tyskland, nærmer  sig  med  stor 
hast.  Det  syntes  Jamboreens 
komité  allerede,  da  de  mødtes 
den  22.  oktober  1988,  for  at 
planlægge  og  organisere  de  vig- 
tigste forberedelser.  Aronske 
Præstedømmes  nationale  re- 
præsentanter fra  næsten  alle  de 
deltagende  lande  var  med  til 
dette  jamboree  komitémøde. 

I  spørger  måske,  hvorfor 
jamboreen  i  89  er  blevet  kaldt 
TRIANGEL  89.  Navnet  og 
symbolet  er  meget  symbolsk. 
De  tre  sider  i  trekanten  repræ- 
senterer Faderen,  Sønnen  og 
Helligånden;  kirkens  trefoldige 
mission:  At  fuldkommengøre 
de  hellige,  forkynde  evangeliet 
og  forløse  de  døde,  samt  de  tre 
spejdermål:  At  være  gode 
samfundsborgere,  udvikle  en 
fast  karakter  og  holde  sig  i  fy- 
sisk form. 

I  trianglen  ser  vi  det  traditio- 
nelle spejdermærke,  liljen.  På 
liljen  er  en  kopi  af  det  monu- 
ment, der  er  rejst  for  Det  Aron- 
ske Præstedømme  -  Johannes 
Døber,  der  ordinerer  Joseph 
Smith  og  Oliver  Cowdery, 
hvilket  er  symbolsk  for  løftet  til 
vore  dages  unge.  Endelig  er  de 
lande,  der  vil  deltage  i  denne 
store  spejderjamboree,  repræ- 
senteret. 


Vi  mener  allesammen,  at 
denne  første  jamboree  bliver 
noget  specielt  for  alle  disse 
Aronske  Præstedømme  spej- 
dere, som  vil  deltage  i  den.  Vi 
forventer,  at  der  kommer  mel- 
lem 1500  og  2000  spejdere  alle 
steder  fra  i  Europa,  lige  fra  den 
nordligste  polarcirkel  til  Spa- 
niens sydspids. 

Vi  håber,  at  forældrene  til  al- 
le de  unge  mænd  vil  støtte  sa- 
gen ved  at  lægge  deres  ferie  så- 
ledes, at  deres  unge  kan  deltage 
i  lejren  i  Brexbachtal  fra  den 
27.  juli  til  den  4.  august  1989. 

Vi  opfordrer  de  unge  mænd 
(fra  12  til  18  år)  og  deres  le- 
dere til  allerede  nu  at  begynde 
at  planlægge  projekter,  til  ind- 
samling af  penge,  så  de  kan  tje- 
ne til  deres  del  af  udgifterne 
ved  jamboreen,  især  til  rejse- 
omkostningerne. 

Borgmesteren  i  Bendorf  øn- 
sker alle  deltagerne  i  jamboreen 
velkommen  i  hans  kommune. 
Følgende  uddrag  er  fra  et  brev, 
som  han  har  skrevet:  »Jeg  by- 
der alle,  som  kommer  til  Brex- 
bachtal i  nærheden  af  Bendorf 
fra  den  27.  juli  til  den  4.  august 


1989  for  at  deltage  i  TRIAN- 
GEL 89  jamboreen,  hjertelig 
velkommen. 

Unge  fra  hele  Europa  får 
muligheden  for  at  lære  hinan- 
den at  kende  i  det  berigende, 
fælles  lejrprogram.  I  ethvert  sel- 
skab eller  samfund  er  alle  hver 
især  afhængige  af  hinanden. 
Det  kræver  en  fælles  indstilling 
og  bestemte  regler,  som  alle  in- 
volverede er  orienteret  om.  En 
af  de  vigtige  forudsætninger  er 
derfor,  at  der  vises  borgersind 
og  villighed  til  at  påtage  sig  et 
fælles  ansvar.  Af  den  årsag  vil 
mange  nationer  være  behjælpe- 
lige med  at  give  dyder  som  på- 
lidelighed, villighed  til  at  påtage 
sig  ansvarsopgaver,  kammerat- 
skab, kærlighed,  barmhjertig- 
hed og  gensidig  respekt  for  de 
andre  deltagere  en  fornyet  be- 
tydning. 

Jeg  ønsker  held  og  lykke 
med  forberedelserne  til  TRI- 
ANGEL 89  jamboreen  til  alle 
deltagerne  såvel  som  en  god  tid 
i  Bendorf.«  □ 

Dieter  Trennheuser, 
Borgmester  i  Bendorf  by. 


Norske  hellige 
faster  for 
flygtninge 

OSLO,  NORGE.  I  Norge  ind- 
samles der  en  gang  om  året 
midler  til  hjælpearbejde  for 
flygtninge.  Kirkens  3.600  med- 
lemmer bidrog  med  67.000 
Norske  Kroner,  som  blev  ind- 
samlet i  forbindelse  med  en 
speciel  fastedag  afholdt  i  sep- 
tember sidste  år.  Pengene  blev 
indsamlet  til  gavn  for  afgahn- 
ske  og  afrikanske  flygtninge. 

»Det  er  blot  en  ting,  vi  har 
gjort  for  at  vise,  at  kirken  be- 
kymrer sig  for  andre  menne- 
skers velfærd«,  forklarer  Ole 
Podhorny,  der  er  kirkens  regio- 
nale informationschef  i  Norge. 
»Vi  har  forsøgt  at  vise  at  hvis 
nordmændene,  ville  faste  en 
gang  om  måneden,  kunne  der  i 
Norge  indsamles  100  millioner 
Nkr.  hver  måned,  der  kunne 
benyttes  til  hjælp«. 
(Redaktion  Church  News) 

Unge  fra  kirken 
renoverer 
hjem  for 
hjemløse 

SORINGVILLE,  UTAH.  Unge 
mennesker  fra  Springville  Utah 
Hobble  Creek  Stav  renoverede 
fornylig  et  hjem  for  hjemløse  i 
forbindelse  med  en  ungdoms- 
konference, der  som  tema  hav- 
de, hvordan  man  tjener  andre. 

De  unge  malede,  ordnede 
have,  ordnede  køleskabe,  va- 
skede vinduer,  rensede  tæpper, 
malede  borde  samt  udbedrede 
en  legeplads  i  forbindelse  med 
hjemmet.  Et  af  wardene  i  sta- 
ven bistod  med  at  reparere  bor- 
de. Alle  materialer,  der  blev 
brugt  i  forbindelse  med  ren- 
overingen var  blevet  doneret  til 
formålet. 

(Redaktion  Church  News) 


Lejrkomitéen  for  TRIANGEL  89  til  møde  i  Bad  Homborg.  Fra  ven- 
stre: Bob  Smith,  Luigi  Peloni,  Rolf  Knoedler,  Mario  Robless,  Didier 
Homeau,  Gerd  Burkhardt,  John  Stephens.  Anden  række:  Wolfgang 
Richter,  Werner  Gysler,  Fernado  Antonio  Rocha,  Karl  Ove  Ilskov 
Nielsen,  Arnfinn  A mundsen,  Thomas  Hulkiin,  Jouko  Vuori,  Engelbert 
Morschhauser,  Juergen  Warnke.  Bageste  række:  Gunter  Rumbach. 

Ældste 
kommer 
til  hjælp 


THETFORD,  ENGLAND.  At 
redde  sjæle  har  altid  været  en 
del  af  missionærarbejdet,  men 
ældste  Gordon  Lee  fandt  plud- 
selig ud  af  at  det  kunne  have 
en  meget  bogstavelig  betyd- 
ning. Ældste  Lee  reddede  en 
dreng,  der  var  faldet  i  floden  i 
Thetford  i  Norfolk  ved  at 
springe  i  vandet  og  trække 
drengen  i  land.  Missionæren, 
modtog  en  medalje  af  de  lokale 
myndigheder  for  sin  spontane 
og  uselviske  handling. 
(Redaktion  Church  News) 


Helamans 
hær  opført 
som  musical 

CRAIG,  COLORADO.  »He- 
lamans hær«  en  musical  i  tre 
akter  delvis  baseret  på  beretnin- 
gen om  Helaman  i  Mormons 
Bog,  blev  fornylig  opført  i  for- 
bindelse med  en  stavskonferen- 
ce  i  Craig  Colorado  Stav.  Man- 
ge ikke-medlemmer  overvære- 
de opførelsen  og  bad  bagefter 
om  at  måtte  få  et  eksemplar  af 
Mormons  Bog  på  grund  af  den 
interesse  stykket  havde  vakt. 
Stykket  var  blevet  skrevet  af 
Davin  van  Wagoner. 
(Redaktion  Church  News) 


Norsk 
professor 
besøger 
Utah 

OSLO,  NORGE.  Professor 
Haakon  Floistad,  der  er  leder 
af  fakultetet  for  Idéhistorie  ved 
Oslo  Universitet,  var  fornylig 
gæsteforelæser  ved  Brigham 
Young  Universitetet  i  Utah.  I 
forbindelse  med  sit  besøg  i 
Utah  spiste  han  middag  med 
bl.a.  Ældste  Neil  A.  Maxwell 
fra  De  tolv  Apostles  Kvorum. 

Ifølge  Ole  Podhorny,  Regio- 
nens informationschef  i  Norge, 
er  professor  Floistad  meget  po- 
sitiv overfor  kirken,  og  har  ved 
flere  lejligheder  efter  sit  besøg  i 
Utah  talt  yderst  positivt  om  kir- 
ken. 

(Redaktion  Church  News) 


Wards- 
medlemmer 
danner 
band 

WEST  VALLEY  CITY, 
UTAH.  20  medlemmer  af 
Hunter  30.  ward  spiller  musik 
sammen.  Medlemmerne  har 
dannet  et  wardsorkester.  Orke- 
stret, der  blev  dannet  for  to  år 
siden  af  Michael  Dowse,  der  er 
tidligere  medlem  af  Mormon 
Youth  Symphony  and  Chorus. 
Med  et  repertoire,  der  omfatter 
koncertmusik,  jazz  og  bluegrass 
musik  har  orkesteret  travlt  med 
at  spille  ved  stavs-  og  wardsak- 
tiviteter. 

(Redaktion  Church  News) 


Fra 

redaktionen 

Kære  læser! 

Fra  november  1988  har  lo- 
kalsiderne i  STJERNEN 
indeholdt  artikler,  som  er  skre- 
vet af  eller  handler  om  forskel- 
lige europæiske  medlemmer. 
Dette  er  sket  efter  opfordring  af 
det  europæiske  områdepræsi- 
dentskab. Dette  vil  fortsætte 
gennem  hele  1989.  Vi  håber,  at 
disse  artikler  vil  styrke  de  eur- 
opæiske medlemmer  i  deres 
ønske  om  at  efterleve  og  for- 
kynde Jesu  Kristi  evangelium. 

Følgende  artikler  vil  komme 
regelmæssigt: 
MEDDELELSER 

a.  Fra  områdepræsidentskabet. 

b.  Fra  det  europæiske  områdes 
hovedbestyrelsesrepræsentanter. 

c.  Månedens  profil. 

d.  Evangeliets  forkyndelse.  De 
helliges  fuldkommengørelse. 
De  dødes  forløsning. 

KOMMENTARER 

a.  Under  denne  overskrift  vil 
der  hver  måned  komme  bud- 
skaber fra  det  europæiske  om- 
rådepræsidentskab til  kirkens 
medlemmer  i  Europa. 

b.  Under  denne  overskrift  vil 
der  hver  måned  komme  bud- 
skaber fra  det  europæiske  om- 
rådes hovedbestyrelsesrepræ- 
sentanter. Disse  budskaber  vil 
være  stilet  til  Hjælpeforenin- 
gens, Unge  Pigers  og  Primarys 
ledere  og  medlemmer. 

c.  Under  denne  overskrift  vil 
der  fremkomme  trosfremmen- 
de  historier  fra  forskellige  kir- 
kemedlemmer. 

d.  Under  denne  overskrift  vil 
der  blive  udgivet  artikler  om 
kirkens  trefoldige  mission,  skre- 
vet af  europæiske  kirkemed- 
lemmer. 


Fra  tid  til  anden  vil  der  blive 
offentliggjort  små  historier, 
skrevet  af  europæiske  forfattere. 
Vi  håber,  at  disse  ekstra  artikler 
vil  gøre  STJERNENS  lokalsi- 
der mere  spændende.  Ethvert 
kirkemedlem,  som  gerne  vil  bi- 
drage med  artikler,  opfordres  til 
at  gøre  det.  Alle  artikler  skal 
sendes  til  følgende  adresse: 
STJERNENS  redaktion 
Translation  Division 
Hans  Egedesgade  1 

Indtil  nu  har  vi  kun  fået  rosen- 
de ord  for  de  artikler,  vi  har 
udgivet.  Hvis  I  har  forslag  eller 
brug  for  yderligere  oplysninger, 
så  vær  venlig  at  kontakte  jeres 
lokale  redaktør: 

Vi  håber  at  1989  vil  blive  et 
godt  år  med  tankevækkende 
læsestof. 
Redaktionen. 

